Stqarrija għall-Istampa 14/2011 Data: 18 ta' Mejju 2011 Il-ĠURNALISTI MALTIN GĦANDHOM 'ID-DRITT U D-DMIR' LI JISTAQSU L-MISTOQSIJET — L-IĠM Il-Kunsill tal-Istitut tal-Ġurnalisti Maltin (IĠM) iddiskuta l-andament tal-kampanja elettorali tar-referendum dwar id-dħul tad-divorzju fit-28 ta' Mejju 2011 u kif dan qed jaffettwa ħidmet il-ġurnalisti. Il-Kunsill tal-IĠM jikkundanna bil-qawwa kollha id-deċiżjoni tal-Moviment Żwieġ bla Divorzju (MŻBD) li ma jweġibx għall-mistoqsijiet tal-ġurnalisti waqt attivitajiet għall-istampa tal-istess Moviment. "Ladarba l-Moviment Żwieġ bla Divorzju qed jistieden il-ġurnalisti għall-attivitajiet għall-istampa tal-Moviment, allura l-ġurnalisti għandhom id-dritt u d-dmir li jagħmlu l-mistoqsijiet lill-mexxejja tiegħu biex jikkjarifkaw il-pożizzjoni tal-istess moviment," saħaq il-Kunsill tal-IĠM. Il-Kunsill lanqas jista' jaċċetta l-iskuża li nġabet mill-istess Moviment li l-ġurnalisti kienu ser jingħataw l-opportunita' li jistaqsu il-mistoqsijiet "waqt il-konferenza stampa li ser tingħata mill-mexxejja tal-MŻBD bħala parti mill-iskedi ta' xandiriet politiċi". "F'soċjeta' demokratika il-ġurnalisti ta' kull fehma għandhom id-dritt li jpoġġu taħt skrutinju il-pożizzjonijet tal-żewġ movimenti bil-mistoqsijiet tagħhom fuq materja ta' interess pubbliku u kontroversja kurrenti bħalma hu d-divorzju," saħaq il-Kunsill tal-IĠM. ll-Kunsill appella lill-Moviment Żwieġ bla Divorzju biex ibiddel il-pożizzjoni tiegħu u jħalli lill-ġurnalisti sabiex isaqsu d-domandi waqt l-attivitajiet għall-istampa tiegħu.
L-Istitut tal-Gurnalisti jiddefendi d-dritt li jsiru mistosijiet mill-gurnalisti